秋雨初霽天髙氣清獨遊山間意欣然樂之因和淵明遊斜川詩以紀其事
作者：李綱
朝代：宋

paragraphs: 歲律忽晼晚，我生感行休。
雨餘秋氣清，策杖成獨遊。
蒼蒼松桂合，中有清淺流。
放懷佀樵者，忘機狎飛鷗。
顧我疏散姿，自合在一丘。
但恨尚羈束，塊處無朋儔。
獨酌誰與共，獨歌誰與酬。
此獨有至樂，當有知者不。
盜賊紛滿眼，世故端百憂。
置之且勿道，獨樂未易收。